Štatút

Ceny Dušana Jurkoviča

(novelizovaný Prezídiom Spolku architektov Slovenska dňa 27. februára 2014)

**Spolok architektov Slovenska (SAS)**

**Fond výtvarných umení (FVU)**

**zriaďujú**

Cenu Dušana Jurkoviča

ako trvalú poctu pamiatke zakladateľa modernej slovenskej architektúry

### Článok 1

### Všeobecné vymedzenia

1. Cenu Dušana Jurkoviča (ďalej len Cenu) udeľuje Spolok architektov Slovenska (SAS) autorovi alebo autorskému kolektívu za architektonické alebo urbanistické dielo realizované na území Slovenskej republiky, ktoré prispieva k zvýšeniu úrovne a prestíže architektonickej alebo urbanistickej tvorby na Slovensku.
2. Cena Dušana Jurkoviča sa udeľuje spravidla každoročne.
3. Okrem Ceny Dušana Jurkoviča sa udeľujú aj Nominácie na Cenu Dušana Jurkoviča.
4. Cena Dušana Jurkoviča môže byť udelená aj "in memoriam".

##### Článok 2

## Uchádzanie o Cenu

1. Návrhy na Cenu Dušana Jurkoviča predkladajú členovia Prezídia SAS, laureáti Ceny Dušana Jurkoviča, jednotliví predstavitelia regiónov, tvorivé združenia a jednotliví členovia SAS (vrátane autorov) Kancelárii SAS do 31. mája daného roku.
2. O Cenu sa môžu uchádzať architektonické a urbanistické diela, ktoré boli dané do užívania, v priebehu dvoch uplynulých kalendárnych rokov a do 31. mája v roku udeľovania Ceny.
3. Kancelária SAS vyzve autorov navrhnutých diel, aby po svojom súhlase s návrhom predložili:
4. portfólio obsahujúce textovú časť (stručnú charakteristiku diela s identifikačnými údajmi, meno autora, resp. mená autorov) a základnú grafickú dokumentáciu.
5. obrazovú dokumentáciu s identifikačnými údajmi adjustovanú na paneli 100 x 70 cm (výška x šírka); panel zostáva majetkom SAS.
6. Tieto materiály musia byť predložené Kancelárii SAS do 10. septembra daného roku spolu s účastníckym poplatkom 50,- Eur. Poplatok uhrádza autor.
7. Všetky návrhy doručené kancelárii SAS s príslušnou dokumentáciou ešte pred zasadnutím poroty preskúma a overí komisia 3 overovateľov menovaných Prezídiom SAS; jeden člen medzinárodnej poroty je súčasne aj jedným z overovateľov. Overovatelia preskúmajú administratívnu, obsahovú a vecnú stránku jednotlivých návrhov a či všetky návrhy zodpovedajú požiadavkám štatútu Ceny; ešte pred zasadnutím poroty, najneskôr však do 30. 8., vykonajú miestnu obhliadku navrhovaných diel. Overovatelia napíšu správu, s ktorou medzinárodnú porotu oboznámi overovateľ, ktorý je súčasne aj jej členom.

###### Článok 3

Hodnotenie navrhovaných diel a udelenie Ceny

1. Navrhnuté diela posudzuje a o udelení Ceny a Nominácií na Cenu rozhoduje medzinárodná odborná porota. Členov poroty každoročne vymenúva Prezídium SAS ako svoj odborný orgán s delegovanou právomocou rozhodovania.

Sedemčlennú porotu tvoria architektonické osobnosti domácej (3) a zahraničnej scény (3). Siedmym členom poroty je laureát minuloročnej Ceny. V prípade autorského kolektívu - jeden z jeho členov.

1. Porota rozhoduje v troch kolách.

V prvom kole posúdi odporúčané diela podľa predloženej dokumentácie a hlasovaním rozhodne o tom, ktoré z nich budú predmetom miestnej obhliadky.

V druhom kole porota na základe miestnej obhliadky rozhodne hlasovaním o Nomináciách na Cenu Dušana Jurkoviča.

V treťom kole na základe ďalšieho posudzovania porota hlasovaním rozhodne o udelení Ceny Dušana Jurkoviča jednému z nominovaných architektonických diel..

##### Článok 4

## Atribúty Ceny

1. Cenu Dušana Jurkoviča a diplomy o Nomináciách na Cenu Dušana Jurkoviča odovzdávajú prezident SAS a predseda Rady FVU na slávnostnom odovzdávaní cien Spolku architektov Slovenska.
2. Dokladom udelenia Ceny je diplom, medaila, oprávnenie používať titul "Laureát Ceny Dušana Jurkoviča" a právo autora označiť dielo týmto ocenením.
3. Dokladom udelenia Nominácie na Cenu Dušana Jurkoviča je diplom.
4. S priznaním Ceny je spojená peňažná odmena vo výške 2000,- Eur. z podporných prostriedkov FVU.
5. Udelením Ceny, resp. Nominácie na Cenu autorskému kolektívu, získava jednu medailu autorský kolektív a diplom každý jeho člen. Peňažnú odmenu obdržia laureáti podľa nimi uvedeného rozpisu.

**Článok 5**

## Zverejnenie výsledkov

1. SAS zabezpečí publicitu ocenených diel v spolkových periodikách a odbornú informáciu pre oznamovacie prostriedky formou tlačovej besedy.
2. Súbory základných informácií o dielach, doplnené základným obrazovým materiálom, sústreďuje SAS v dokumentačnom archíve Ceny.
3. Vydanie katalógu, v ktorom budú prezentované všetky diela diferencovanou formou, zabezpečí Kancelária SAS.
4. SAS usporiada výstavu všetkých diel posudzovaných medzinárodnou porotou pre udeľovanie Ceny Dušana Jurkoviča.

#### Článok 6

## Administratívne zabezpečenie

Organizačné a administratívne práce, ako aj vecné výdavky spojené s agendou výberu aj ocenenia v zmysle tohto štatútu zabezpečuje Kancelária SAS.

##### Článok 7

## Účinnosť štatútu

Tento štatút Ceny Dušana Jurkoviča nadobúda účinnosť prvým dňom mesiaca nasledujúceho po mesiaci, v ktorom bol schválený Prezídiom Spolku architektov Slovenska a Radou Fondu výtvarných umení.

prof. Ing. arch. akad. arch. Ján Bahna, v.r. Ing. arch. Peter Brtko, v.r.

prezident SAS predseda Rady FVU